Μελιτζάνες στον φούρνο, από τα «χιτ» της Σαΐτας
Οι μελιτζάνες της Σαΐτας (αγαπημένης ταβέρνας της Πλάκας) είναι φημισμένες. Το φαγητό μοιάζει με ιμάμ αλλά με διακριτές τις στρώσεις των υλικών και μπόλικη τριμμένη φέτα από πάνω.
4 μελιτζάνες φλάσκες , 2 μεγάλα ξερά κρεμμύδια, ψιλοκομμένα , 4 σκελίδες σκόρδο, ψιλοκομμένες , 120 ml λευκό, ξηρό κρασί , 2 μεγάλες ώριμες ντομάτες, τριμμένες , 1 κουτ. σούπας πελτές ντομάτας, 1/4 κουτ. γλυκού ζάχαρη , μπόλικη φέτα, θρυμματισμένη, για το σερβίρισμα , 1/4 ματσάκι μαϊντανός (τα φύλλα), ψιλοκομμένος , 50 ml ελαιόλαδο + λάδι για το τηγάνισμα , αλάτι, φρεσκοτριμμένο πιπέρι
Για να φτιάξουμε τις μελιτζάνες στον φούρνο, ξεκινάμε ξεφλουδίζοντας με το πίλερ τις μελιτζάνες μία ναι, μία όχι (καθαρίζουμε δηλαδή μία λωρίδα από τη φλούδα της μελιτζάνας, αφήνουμε μία λωρίδα ακαθάριστη, καθαρίζουμε μία λωρίδα κ.ο.κ.). Τις κόβουμε στα τέσσερα, κυδωνάτες, και χαράσσουμε τη σάρκα τους ελαφρώς.Τις βάζουμε σε μια λεκανίτσα με νερό και αλάτι και τις αφήνουμε για 20 λεπτά. Τις στραγγίζουμε και τις στύβουμε καλά με τα χέρια μας. Σε βαθύ τηγάνι ζεσταίνουμε μπόλικο λάδι σε δυνατή φωτιά και τηγανίζουμε τις μελιτζάνες για περίπου 1-2 λεπτά από κάθε πλευρά, μέχρι να μαλακώσουν. Τις βγάζουμε με τρυπητή κουτάλα και τις στρώνουμε σε ταψί.Σε μια κατσαρόλα ζεσταίνουμε το λάδι και σοτάρουμε το κρεμμύδι και το σκόρδο μέχρι να μαλακώσουν, αλλά να μην πάρουν χρώμα.Σβήνουμε με το κρασί και αφήνουμε 2 λεπτά να εξατμιστεί το αλκοόλ. Προσθέτουμε την ντομάτα και τον πελτέ, αλατοπίπερο και τη ζάχαρη. Χαμηλώνουμε αρκετά τη φωτιά, ανακατεύουμε και αφήνουμε τη σάλτσα να βράσει για 10 λεπτά, μέχρι να δέσει.Απλώνουμε τη σάλτσα πάνω στις μελιτζάνες και ψήνουμε σε προθερμασμένο φούρνο στους 180°C, για 20 λεπτά.Σερβίρουμε πασπαλίζοντας με μπόλικη θρυμματισμένη φέτα και τον μαϊντανό.
Μελιτζάνες,Φέτα,Χορτοφαγικά